DEĊIŻJONI TAL-KUMMISSJONI
tat-2 ta’ Awwissu 2007
li temenda d-Deċiżjoni 2003/467/KE fir-rigward tad-dikjarazzjoni li ċertu reġjuni amministrattivi tal-Polonja huma uffiċjalment ħielsa mil-lewkożi enzootika bovina
(notifikata taħt id-dokument numru C(2007) 3657)
(Test b’relevanza għaż-ŻEE)
(2007/559/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa ta’ l-annimali li jaffettwaw il-kummerċ ta’ annimali bovini u suwini (1), u b’mod partikolari l-Anness D (I) (E) tagħha,
Billi:
(1)
L-Anness D tad-Direttiva 64/432/KEE jipprevedi li Stat Membru jew parti minn Stat Membru jista’, fir-rigward ta’ l-imrieħel bovini, jiġi kkunsidrat uffiċjalment bħala ħieles mil-lewkożi enzootika bovina, suġġett għall-konformità ma’ ċertu kondizzjonijiet stipolati f’dik id-Direttiva.
(2)
Il-lista tar-reġjuni ta’ l-Istati Membri iddikkjarati ħielsa mil-lewkożi enzootika bovina hija stipolata fid-Deċiżjoni tal-Kummissjoni 2003/467/KE tat-23 ta’ Ġunju 2003 li tistabbilixxi l-istat uffiċjali ta’ ħelsien mit-tuberkulożi, mill-bruċellożi u mil-lewkożi enzootika bovina ta’ ċertu Stati Membri fir-rigward ta’ l-imrieħel bovini (2).
(3)
Fir-rigward tal-Polonja, il-“powiat” huwa reġjun amministrattiv ewlieni li jissemma fl-Artikolu 2(2)(p) tad-Direttiva 64/432/KEE. L-Anness mhux ippubblikat X/25 tad-Deċiżjoni tal-Kummissjoni 2005/176/KE ta’ l-1 ta’ Marzu 2005 li jistabbilixxi l-formula kkodifikata u l-kodiċi għan-notifika tal-mard ta’ l-annimali skond id-Direttiva tal-Kunsill 82/894/KEE (3) jelenka l-“powiaty” fi ħdan l-unità superjuri amministrattiva ta’ “voivodship”.
(4)
Il-Polonja ressqet dokumentazzjoni lill-Kummissjoni fejn uriet il-konformità mal-kondizzjonijiet xierqa previsti fid-Direttiva 64/432/KEE fir-rigward li ċertu “powiaty” jistgħu jiġu kkunsidrati bħala reġjuni uffiċjalment ħielsa mil-lewkoi enzootika bovina fil-Polonja.
(5)
Wara valutazzjoni tad-dokumentazzjoni mressqa mill-Polonja, dawk il-“powiaty” fil-Polonja għandhom jiġu rikonoxxuti bħala reġjuni li huma uffiċjalment ħielsa mil-lewkożi enzootika bovina ta’ dan l-Istat Membru.
(6)
Id-Deċiżjoni 2003/467/KE għandha għalhekk tiġi emendata skond dan.
(7)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness III tad-Deċiżjoni 2003/467/KE hu emendat skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 2 ta’ Awwissu 2007.